CELEX: 32015D1928
Language: ro
Date: 2015-10-23 00:00:00
Title: Decizia de punere în aplicare (UE) 2015/1928 a Comisiei din 23 octombrie 2015 de încheiere a procedurii antidumping vizând importurile de folie de aluminiu de un anumit tip originară din Republica Populară Chineză

27.10.2015   
            
            
               RO
            
            
               Jurnalul Oficial al Uniunii Europene
            
            
               L 281/16
            
         DECIZIA DE PUNERE ÎN APLICARE (UE) 2015/1928 A COMISIEI
   din 23 octombrie 2015
   de încheiere a procedurii antidumping vizând importurile de folie de aluminiu de un anumit tip originară din Republica Populară Chineză
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1), în special articolul 9 alineatul (1),
   întrucât:
   A.   DESCHIDEREA PROCEDURII
   
   
               (1)
            
            
               La data de 12 decembrie 2014, Comisia Europeană (denumită în continuare „Comisia”) a deschis o procedură antidumping cu privire la importurile în Uniune de folie de aluminiu de un anumit tip cu o grosime mai mică de 0,021 mm, fără suport, neprelucrată altfel decât prin laminare, în rulouri cu o greutate de peste 10 kg, excluzându-se folia de aluminiu cu o grosime de minimum 0,008 mm și de maximum 0,018 mm în rulouri cu lățimea de maximum 650 mm, originară din Republica Populară Chineză (denumită în continuare „RPC”), și a publicat un aviz de deschidere în Jurnalul Oficial al Uniunii Europene
                   (2).
            
         
               (2)
            
            
               Ancheta a fost deschisă în urma unei reclamații depuse de șase producători din Uniune (denumiți în continuare „reclamantul”), reprezentând mai mult de 25 % din producția totală a Uniunii de produs care face obiectul anchetei. Reclamația conținea dovezi de tip prima facie care atestau existența dumpingului prejudiciabil, care au fost considerate suficiente pentru a justifica deschiderea procedurii.
            
         
               (3)
            
            
               Comisia a informat reclamantul, alți producători cunoscuți din Uniune, producătorii-exportatori cunoscuți din RPC, posibili producători din țara analogă, importatorii, distribuitorii și alte părți cunoscute a fi interesate, precum și pe reprezentanții RPC, cu privire la deschiderea anchetei. Părților interesate li s-a oferit posibilitatea de a-și face cunoscute, în scris, punctele de vedere și de a solicita o audiere în termenul stabilit în avizul de deschidere.
            
         
               (4)
            
            
               Reclamantul, alți producători din Uniune, producătorii-exportatori din RPC, importatorii și distribuitorii și-au făcut cunoscute punctele de vedere. Au fost audiate toate părțile interesate care au solicitat acest lucru și au arătat că există motive speciale pentru a fi audiate.
            
         B.   RETRAGEREA RECLAMAȚIEI ȘI ÎNCHEIEREA PROCEDURII
   
   
               (5)
            
            
               Printr-o scrisoare datată 20 august 2015 adresată Comisiei, reclamantul și-a retras plângerea.
            
         
               (6)
            
            
               În conformitate cu articolul 9 alineatul (1) din regulamentul de bază, procedura poate fi încheiată dacă reclamația este retrasă, cu excepția cazului în care încheierea nu ar fi în interesul Uniunii.
            
         
               (7)
            
            
               Ancheta nu a relevat niciun motiv care să indice că o asemenea încheiere ar fi împotriva intereselor Uniunii. Prin urmare, Comisia a considerat că prezenta anchetă ar trebui încheiată. Părțile interesate au fost informate în consecință și li s-a acordat posibilitatea de a prezenta observații. Cu toate acestea, Comisia nu a primit nicio observație care să indice că încheierea procedurii nu ar fi în interesul Uniunii.
            
         
               (8)
            
            
               Prin urmare, Comisia concluzionează că procedura antidumping vizând importurile în Uniune de folie de aluminiu de un anumit tip cu o grosime mai mică de 0,021 mm, fără suport, neprelucrată altfel decât prin laminare, în rulouri cu o greutate de peste 10 kg, excluzându-se folia de aluminiu cu o grosime de minimum 0,008 mm și de maximum 0,018 mm în rulouri cu lățimea de maximum 650 mm, originară din RPC ar trebui încheiată fără impunerea unor măsuri.
            
         
               (9)
            
            
               Prezenta decizie este conformă cu avizul comitetului instituit în baza articolului 15 alineatul (1) din Regulamentul (CE) nr. 1225/2009,
            
         ADOPTĂ PREZENTA DECIZIE:
   Articolul 1
   Procedura antidumping vizând importurile de folie de aluminiu de un anumit tip cu o grosime mai mică de 0,021 mm, fără suport, neprelucrată altfel decât prin laminare, în rulouri cu o greutate de peste 10 kg, excluzându-se folia de aluminiu cu o grosime de minimum 0,008 mm și de maximum 0,018 mm în rulouri cu lățimea de maximum 650 mm, originară din Republica Populară Chineză, încadrată în prezent la codul NC ex 7607 11 19, se încheie.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   
      Adoptată la Bruxelles, 23 octombrie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 343, 22.12.2009, p. 51.
   
      (2)  JO C 444, 12.12.2014, p. 13.